Тодор Колев
Тодор Петров Колев е български актьор, комик, певец и телевизионен водещ.

Биография 
Тодор Колев (Адама) е роден на 26 август 1939 г. в гр. Шумен. Завършва актьорско майсторство във ВИТИЗ „Кръстьо Сарафов“ (1965 г.). Надхитря с успех комисията при приемането си, като обува обувки с високи токове и преправя гласа си на по-дебел, защото тя пускала артисти с мастита фигура и мощен глас.

Работил е в театрите в Смолян (1965 – 1966), Шумен (1966 – 1967), Пловдив (1967 – 1969), в столичните „Сълза и смях“ (1969 – 1971), театър „София“ (1972 – 1990) и Театър 199.

На Стената на славата пред Театър 199 има пано с отпечатъците му.

Участва в над 40 игрални филма, сред които „Цар и генерал“, „Козият рог“, „Иван Кондарев“, „Двойникът“, „Господин за един ден“, „Опасен чар“.

Преподава актьорско майсторство във ВИТИЗ от 1975 г. като асистент-преподавател. Впоследствие получава научно звание (по съвременния закон: академична длъжност) доцент.

В началото на демократизацията става народен представител в VII ВНС. Съветник в посолството на България в Канада 1992 – 1993 г.

През 1999 г. издава автобиографичната книга „Варненското софиянче от Шумен“ с подзаглавие „Житие и страдание грешного Тодора“.

През септември 2007 г. Комисията по досиетата към XL народно събрание обявява, че има данни и за Тодор Колев, според които той е бил агент на Софийско градско управление на Държавна сигурност. Вербуван е през 1987 г. и е сътрудничил под псевдоним Петров.

Автор и водещ на тв предаване „Как ще ги стигнем... с Тодор Колев“ (1994 – 1998) и „Вход свободен“ (1998 – 1999). През 2008 г. става водещ на предаването Dancing Stars, 1 сезон, излъчвано по bTV. Колежка във воденето тогава му е Радост Драганова.

Член на Съюза на българските филмови дейци.

Последният филм, в който се снима, е сериалът „Сутрешен блок“, излъчван през 2012 година по ТВ7.

Умира на 15 февруари 2013 г. в София след тежко боледуване от рак на белите дробове. Погребан е в Централните софийски гробища.

Награди и отличия 
 1969 – I награда за мъжка роля на V национален преглед на българската драма и театър
 1979 – I награда за мъжка роля на VII национален преглед на българската драма и театър
 1980 – I награда за мъжка роля за (Иван Денев и братовчеда Иван) във филма Двойникът на Фестивала на българския игрален филм (Варна).
 1981 – „Заслужил артист“
 1985 – Награда „за най-добро изпълнение на мъжка роля“ за (Гунчо) във филма Опасен чар на Международния фестивал на комедийните и сатиричните филми (Габрово)
 1985 – Награда „за най-добро изпълнение на мъжка роля“ за (Пурко) във филма Господин за един ден на Международния фестивал на комедийните и сатиричните филми (Габрово)
 1988 – Специалната награда на журито за филма Опасен чар на ХII международен фестивал на хумористичните филми (Франция)
 1988 – Награда на Съюза на артистите в България за най-добри постижения в областта на поп музиката за 1988 г.
 1994 – Награда на БНТ за най-добро тв шоу за „Как да ги стигнем с Тодор Колев“
 2005 – Удостоен е със златен знак на Община Шумен и званието „Почетен гражданин на Шумен“
 Почетен доктор на Шуменския университет
 2011 – Награда „Икар“ на Съюза на артистите в България – „за изключителен принос към българския театър“

Дублаж

Театрални роли 
 „Тромпетът“
 1987 – „Лодка в гората“ (Николай Хайтов) – лесничея Марин

Телевизионен театър 
 1970 – „Свирач на флейта“ (Йордан Йовков)
 1970 – „Сред героите на Йовков“ (Йордан Йовков)
 1970 – „Трагичната история на д-р Фауст“ (Кристофър Марлоу, реж. Павел Павлов) – разказвачът
 1977 – „Над морското равнище“ (Иван Радоев)
 1977 – „Д-р“ (Бранислав Нушич)
 1987 – „Избраникът на съдбата“ (Бърнард Шоу) – Наполеон

Филмография

Дискография 
Тодор Колев има повече от 50 записани песни в репертоара си, издадени в осем албума, като някои от тях са в сборни албуми или части от произведения. Едни от най-популярните му песни са „Жалба за младост“, „Фалшив герой“, „Самотният човек“, „Камион ме блъсна“, „Сто кила ракия давам“, „Как ще ги стигнем американците“, „Жена на всички времена“, „Черно море“ и др.

Студийни албуми

Други песни 
 1962 – „Клоунът“ (първи запис) – м. Борис Карадимчев, т. Иван Радоев – от филма „Клоунът“, режисьор: В. Делов
 1971 – „Сърдитият папагал“ – м. Борис Карадимчев – от филма „Папагалът“, режисьор: П. Пройков
 1973 – „Мъже в море“ – м. и ар. Петър Ступел, т. Христо Берберов – от плочата „Забавни песни“
 1973 – „Песен за клюката“ – м. и ар. Борис Карадимчев, т. Богомил Гудев – от 9-ия фестивал на хумора и сатирата – Габрово – май '73
 1974 – „Марина“ – б. т. Недялко Йорданов, ар. Мишо Ваклинов, съпровожда ЕОКТР, диригент: Вили Казасян – от плочата „Новогодишен ТВ обектив“
 1974 – „Метаморфози“ – м. Атанас Косев, т. Христо Цачев, ар. Найден Андреев, съпровожда оркестър „София“, диригент: Димитър Симеонов – от плочата „Новогодишен ТВ обектив“
 1976 – „Криминално танго“, дует с Йорданка Христова – м. Перо Тромбета, т. Васил Сотиров
 1977 – „Медицинска сестра“ – м. Йордан Чубриков, т. Петър Волгин, ар. Недко Трошанов, съпровожда ЕОКТР, диригент: Вили Казасян – от плочата „Песни за Габрово“
 1980 – „Бели хризантеми“ – от тв спектакъла „Гамбринус“
 1980 – „Вакса“, трио с Хиндо Касимов и Илия Цоцин – от тв спектакъла „Гамбринус“
 1983 – „Втора серия“ – м. и ар. Морис Аладжем, т. Михаил Белчев – от радиоконкурса „Пролет '83“
 1986 – „Песен за артиста“ – м. и ар. Константин Ташев, т. Недялко Йорданов, съпровод на пиано и орган-компютър Касио Т890 – песен от театралния спектакъл „Артистът пее и танцува“ от плочата на Константин Ташев и Недялко Йорданов „Сцената е моя живот“
 1988 – „Август“ – м. и ар. Асен Драгнев и Иван Платов, т. Живко Колев – от плочата „Парад на месеците“
 1988 – „Робинзон Крузо“, дует с „Пим-пам“ – м. и ар. Борис Карадимчев, т. Николай Ботев – от плочата „Приятели на детските ни дни“
 1989 – „Габровец на път“, дует с Грета Ганчева – м. Йордан Чубриков, т. Иван Младенов, ар. Димитър Бояджиев – от плочата „50 години Обувно производство – Габрово“
 1990 – „Жалба за младост“, политическа версия – м. Морис Аладжем, т. Тодор Колев – от плочата „Времето е наше“
 1997 – „Жалба за младост“, дует с Тончо Токмакчиев – м. Морис Аладжем, т. Михаил Белчев, ар. Георги Борисов – на живо от тв шоуто „Как ще ги стигнем...“
 2001 – „Семейно“, дует с Богдана Карадочева – м. и ар. Стефан Димитров, т. Богдана Карадочева – от диска на Богдана Карадочева „Самотен ловец е сърцето“
 2001 – „Да бъдем различни“, трио с Васил Найденов и „Пим-пам“ – м. и ар. Борис Карадимчев, т. Венелин Пройков – от албума на Пим-пам „Да бъдем различни“
 2001 – „Тотото“, дует с Богдана Карадочева – м. и ар. Стефан Димитров, т. Маргарита Петкова – от диска на Богдана Карадочева „Самотен ловец е сърцето“
 2004 – „Събеседник по желание“ – м. Светозар Русинов, т. Живко Колев, ар. Иван Кутиков – от антологията на Живко Колев „100 избрани песни – CD 5“

Видеоалбуми 
 2002 – „Фалшив герой“

Литература 
 1999 – Колев, Т. „Варненското софиянче от Шумен. Житие и страдание на грешного Тодора“ (автобиография)

Бележки

Външни препратки 

  
  Тодор Колев в КиноПоиск
  Тодор Колев в Кино-Театр
 Биография и дискография на Тодор Колев в BGestrada.com

Български актьори и актриси
Български театрални актьори и актриси
Български озвучаващи актьори
Български комици
Български певци
Български телевизионни водещи
Народни представители в VII велико народно събрание, сътрудници на Държавна сигурност
Дипломати на България в Канада
Преподаватели в НАТФИЗ
Носители на Икар
Доктор хонорис кауза на Шуменския университет
Почетни граждани на Шумен
Родени в Шумен
Починали в София
Починали от рак